Γράμμα στη "ΔΝΤ-ούσα" 

1. Τα 'μαθες Αρετούσα μου 
τα θλιβερά μαντάτα 
τη χώρα μας τη βάλανε 
στου ΔΝΤ τη στράτα 

2. Το βάφτισαν μηχανισμό 
για να τα κουκουλώσουν 
και λίγο Ευρωπαϊκό 
αέρα για να δώσουν 

3. Μα για να φτάσουμε ως εδώ 
μακριά ήταν η πορεία 
κι άκουσε τώρα να σου πω 
όλη την ιστορία 

4. Οκτώβρη γίναν οι εκλογές 
και ανυπομονούσε 
να μας την κάνει ο Κωστής 
γιατί πολύ πεινούσε 

5. Κι ανέλαβε πρωθυπουργός 
ο εμπνευσμένος άρχων 
ο Γιώργος που μας έλεγε 
ότι λεφτά υπάρχουν 

6. Μα όσο κι αν το έπαιζε 
και νέος και ωραίος 
βρέθηκε αντιμέτωπος 
με έλλειμμα και χρέος 

7. Τραβάει στον Προβόπουλο 
να ελέγξει τα ταμεία 
και κείνος του ξεφούρνισε 
πως δεν υπάρχει μία 

8. Παρόλο που προεκλογικά 
του τα 'χε πει και πάλι 
τον Πρόεδρο τον έπιασε 
μια σύγχυση μεγάλη 

9. Τον κοίταξε ο Προβόπουλος 
που ΄χε θολό το μάτι 
"Πρόεδρε, πες μου είσαι καλά 
ή σου συμβαίνει κάτι ;" 

10. Μα εκείνος δεν απάντησε 
και έφυγε τρεχάτος 
σαν μόλις να κατάλαβε 
πως βούλιαζε το κράτος 

11. Ταράχτηκαν κι οι υπουργοί 
κι αρχίσαν τις δηλώσεις 
πρέπει πολίτη Ελληνα 
πάλι λεφτά να δώσεις 

12. Γενήκαμε Τιτανικός 
και δεν υπάρχει σάλιο 
να αποθάνεις θα εύχεσαι 
εσύ σε λίγο κάλλιο 

13. Σκούρα πολύ τα πράγματα 
δεν βοηθάει κι η Δύση 
μα ίσως απ' την Ανατολή 
να έρχονταν η λύση 

14.Ηρθαν Κινέζοι με λεφτά 
να σώσουνε τη χώρα 
να επενδύσουν θέλουνε 
αυτοί εδώ και τώρα 

15.Μα ο Γιωργάκης απαντά 
όχι παιδιά ! Δεν κάνει 
γιατί δεν μας αφήνουνε 
αμάν οι Αμερικάνοι 

16.Ο Γιώργος μας έχει λοιπόν 
σκοτούρες πια μεγάλες 
του 'παν πρέπει να μειωθούν 
γενναία οι σπατάλες 

17.Και κει που εσκεφτότανε 
τι άραγε να κόψει 
του 'ρθε ιδέα φοβερή 
και έλαμψέ του η όψη 

18.Κι αρπάζει ευθύς γλυκά-γλυκά 
το εν τρίτο από τα δώρα 
"Αυτό είναι Σοσιαλισμός" 
ανέκραξε όλη η χώρα 

19.Ομως περνάει ο καιρός 
κι η χώρα παραπαίει 
πρέπει να βοηθήσουνε 
τ'αδέρφια οι Ευρωπαίοι 

20. Γιατί έχουν υποχρέωση 
από την Ιστορία 
τους Έλληνες να βγάλουνε 
απ' την ταλαιπωρία 

21. Και αν δεν βοηθήσουνε 
στο ΔΝΤ θα πάμε 
δάνεια χαμηλότοκα 
αβέρτα να τραβάμε 

22. Η Μέρκελ μόλις τ' άκουσε 
εγίνηκε θηρίο 
για να την ηρεμήσουνε 
νερό της ρίξαν κρύο 



23.Κι αντί να δώσει στήριξη 
στο ΔΝΤ μας στέλνει 
κι όλη η Ευρώπη από κοντά 
άρχισε να μας ψέλνει 

24.Παράλληλα μας έβριζε 
αισχρά πολύ το "FOCUS" 
κι οι αγορές ζητάγανε 
συνέχεια κι άλλους τόκους 

25. Οι κερδοσκόποι λύσσαξαν 
κι όλο μας κυνηγάνε 
οι οίκοι αξιολόγησης 
το αίμα μας ρουφάνε 

26. Αχ η φτωχή η χώρα μας 
κοντεύει να υποκύψει 
τα σπρέντς όλο ανεβαίνουνε 
και φτάνουν ως τα ύψη 

27. Για να τα ρίξει ο Γιώργος μας 
παίρνει και νέα μέτρα 
μα οι διεθνείς οι αγορές 
καρδιά έχουν από πέτρα 

28. Μεσ' τ' αεροπλάνο ο πρόεδρος 
που το 'χε πια για σπίτι 
ταξίδευε σε Ουάσιγκτον 
Παρίσι και Μαδρίτη 

29. Ολους τους επισκέπτεται 
και πλέον τους έχει πείσει 
να φτιάξουνε μηχανισμό 
ενάντια στην κρίση 

30. Τάχα μου είν' ευρωπαϊκός 
κατά τα δύο τρίτα 
μα μπαίνει και το ΔΝΤ 
να μοιραστεί η πίττα 

31. Κινήσαν οι αντιπρόσωποι 
να ρθούνε στην Αθήνα 
μα εμείς με το ηφαίστειο 
τους στήσαμε κομπίνα 

32. Τρεις μέρες ξερνοβόλαγε 
πέτρες, φωτιά και στάχτη 
και των Ελλήνων έδειχνε 
το δίκαιο το άχτι 

33. Γιατί όπως και να το δεις 
ούτε κι αυτή η φύση 
δεν ήθελε το άδικο 
που επέβαλε η Δύση 

34.Μέχρι το Καστελλόριζο 
ο Γιώργος τώρα φτάνει 
κι από του μακρινού νησιού 
το όμορφο λιμάνι 

35. του θλιβερού μηχανισμού 
πατάει τη σκανδάλη 
μα οι κερδοσκόποι γλύτωσαν 
τα θύματα είν' άλλοι 

36. Και έτσι καταφτάσανε 
πέντ' έξη ελεγκτάδες 
κι αρχίσαν να στερεύουνε 
του Ελληνα οι παράδες 

37. Ερχονται χρόνια δύσκολα 
θα κυβερνούν οι ξένοι 
μα του Ελληνος ο τράχηλος 
ζυγόν δεν υπομένει 


38. Μη θλίβεσαι Αρετούσα μου 
μην κλαίς και μη λυπάσαι 
και μοναχά ετούτο δω 
σου λέω να θυμάσαι 

39. Κι αν τώρα τάχα φαίνεται 
πως τα ωραία πάνε 
πάλι με χρόνους με καιρούς 
πάλι δικά μας θάναι
